《送吕思道》
宋代·李复

东平贵公子，意气区中窄。
手捻金仆姑，青丝飞赭白。
欲系单于金，封侯取鼎食。
四十心未展，垂翅渭川侧。
前日来坐上，天庭见黄色。
今朝报恩书，戎幕进新职。
崆峒古用武，高旌出锋镝。
君当谐素期，洗剑秋泉碧。
嗟予病摧颓，对别还凄恻。
待君载旆归，我作山中客。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。